b'\n_START_ARTICLE_\nLordi\n_START_SECTION_\nZasedba\n_START_PARAGRAPH_\nLordi, (rojen Tomi Petteri Putaansuu) je pevec in ustanovitelj skupine. Z osmimi leti se je za\xc4\x8del u\xc4\x8diti igranja na baskitaro, kitaro in bobne. \xc5\xbde tedaj je bil obo\xc5\xbeevalec skupine Kiss in kasneje je postal tudi predsednik finskega kluba obo\xc5\xbeevalcev te skupine. Je ljubitelj metal glasbe iz osemdesetih let, kar se ka\xc5\xbee tudi na glasbenem slogu skupine Lordi. Lordi je tudi pristojen za masko in posebne u\xc4\x8dinke - oboje se je sam priu\xc4\x8dil. \xc5\xa0tevilne kostume za \xc4\x8dlane skupine je sam oblikoval. Lordijev kostum vklju\xc4\x8duje iztezljive netopirjeve peruti in \xc4\x8devlje z 20\xc2\xa0cm visokim podplatom._NEWLINE_Amen  je kitarist. K skupini je pristopil leta 1996. Njegov kostum predstavlja mumijo in ga je sprva sestavljalo le nekaj povojev. Kasneje ga je zamenjal s kostumom, ki predstavlja ponovno o\xc5\xbeivljeno mumijo faraona. _NEWLINE_Awa  igra na klaviature in je edina \xc5\xbeenska v skupini. Leta 2005 je zamenjala nekdanjo \xc4\x8dlanico Enary. Predtem je igrala \xc5\xbee v drugih skupinah, tudi v skupini Dolchamar, ki je svoje pesmi izvajala v esperantu.Predstavlja duha. _NEWLINE_Otus  je bobnar in predstavlja zombija. K skupini je pristopil leta 2010. _NEWLINE_Ox je basist in je v skupini od oktobra 2005. Prvi\xc4\x8d je s skupino nastopil na odru januarja 2006.\n_START_SECTION_\nEvrovizija 2006\n_START_PARAGRAPH_\nMarca 2006 je skupina Lordi zmagala na nacionalnem predizboru za Evrovizijo. Z 42,2 odstotka glasov je premagala 11 drugih izvajalcev. _NEWLINE_Tako je 18. maja 2006 skupina nastopila na polfinalnem izboru Evrovizije v Atenah. Z 292 to\xc4\x8dkami je zasedla prvo mesto in se skupaj z ostalimi devet najbolje uvr\xc5\xa1\xc4\x8denimi skladbami uvrstila v finale, ki je potekalo 20. maja. Zmago na finalni prireditvi je dosegla prav tako z 292 to\xc4\x8dkami in tako premagala Rusijo (248 to\xc4\x8dk) in Bosno in Hercegovino (229 to\xc4\x8dk) s 63 oziroma 44 to\xc4\x8dk prednosti. Zmaga skupine Lordi pomeni prvo zmago Finske na Evroviziji.\n_START_SECTION_\nKritike pred finalom\n_START_PARAGRAPH_\nPo zmagi na finskem nacionalnem predizboru je bila skupina dele\xc5\xbena \xc5\xa1tevilnih kritik, predvsem s strani Cerkve, ki je trdila, da Lordi \xc5\xa1iri satanizem. Finsko predsednico Tarjo Halonen so celo pozvali, naj v Atene po\xc5\xa1lje namesto Lordija skupino s tradicionalno finsko glasbo. O\xc4\x8ditku o \xc5\xa1irjenju satanizma zanika tudi ena njihovih najbolj priljubljenih pesmi z naslovom Devil is a Loser (Hudi\xc4\x8d je zguba).\n_START_SECTION_\nKritike po zmagi\n_START_PARAGRAPH_\nNajve\xc4\x8d kritik po zmagi v Atenah je bil dele\xc5\xbeen njihov odrski nastop, poln posebnih u\xc4\x8dinkov. Vpadljivi kostumi in pirotehni\xc4\x8dni u\xc4\x8dinki naj bi ob\xc4\x8dinstvo preve\xc4\x8d impresioniralo, da bi se lahko osredoto\xc4\x8dilo na kakovost glasbe.'